Drie doodgeskiet toe hulle kluis wou oopsnyArgieffoto Die polisie in Kwanobuhle in Uitenhage in die Oos-Kaap het ŉ ondersoek van stapel gestuur ná drie mans, tussen 30 en 36 jaar oud, by ŉ huis in Tiyastraat doodgeskiet is. Kapt. Gerda Swart, woordvoerder van die polisie, het gesê die skietery het Maandagaand kort ná 19:30 plaasgevind. Sy het gesê ŉ groep mans was na bewering besig om ŉ kluis by ŉ huis oop te sny toe hulle begin baklei het. Die polisie vermoed die onderonsie het tot die skietery gelei. Drie mans is op die toneel doodgeskiet. Twee mans is gewond. Die verdagtes het in ŉ onbekende voertuig van die toneel gevlug. Volgens Swart poog polisiebeamptes om die eienaar van die kluis op te spoor. Die polisie ondersoek drie sake van moord en twee van poging tot moord. Enigiemand met verdere inligting word versoek om Kwanobuhle SAPD te kontak.